b'\n_START_ARTICLE_\nMets\xc3\xa4nem\xc3\xa4\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nMets\xc3\xa4nem\xc3\xa4ss\xc3\xa4 ei ole lainkaan lehtivihre\xc3\xa4\xc3\xa4, vaan se on l\xc3\xa4pikuultavan kellert\xc3\xa4v\xc3\xa4 tai rusehtava kasvi. Juurakko on korallimaisen haarova ja vailla juuria. Kasvin juurakko el\xc3\xa4\xc3\xa4kin maan sis\xc3\xa4ss\xc3\xa4 sienirihmaston varassa. Mets\xc3\xa4nem\xc3\xa4 levi\xc3\xa4\xc3\xa4 juurakosta kasvavien maar\xc3\xb6nsyjen avulla, ja kukkaversot nousevat niist\xc3\xa4 loppukes\xc3\xa4st\xc3\xa4. Kukkavarret kasvavat 10\xe2\x80\x9330 cm korkeiksi. Kasvin v\xc3\xa4h\xc3\xa4iset lehdet ovat suomumaisia. Kellert\xc3\xa4vi\xc3\xa4, punas\xc3\xa4vyisi\xc3\xa4 kukkia on 1\xe2\x80\x935 kappaletta. Kukat ovat yli senttimetrin leveit\xc3\xa4, kukan huuli on k\xc3\xa4\xc3\xa4ntynyt yl\xc3\xb6sp\xc3\xa4inen keh\xc3\xa4lehtien yl\xc3\xa4puolelle. Kannus on paksu ja tylpp\xc3\xa4. Kukat tuoksuvat liev\xc3\xa4sti banaanille. Mets\xc3\xa4nem\xc3\xa4 kukkii Suomessa elo-syyskuussa, mutta ei kuitenkaan joka vuosi. Kasvin on havaittu my\xc3\xb6s kukkineen maan alla. Kukista kehittyy kotia vain harvoin._NEWLINE_Mets\xc3\xa4nem\xc3\xa4 lienee hy\xc3\xb6nteisp\xc3\xb6lytteinen. Kukkien rakenne viittaa kimalaisp\xc3\xb6lytykseen, mutta toisaalta kimalaiset harvoin eksyv\xc3\xa4t lajin suosimiin kasvupaikkoihin.\n_START_SECTION_\nLevinneisyys\n_START_PARAGRAPH_\nMets\xc3\xa4nem\xc3\xa4 on pohjoinen ja mantereinen kasvi. Sen levinneisyysalue on varsin laaja ja ulottuu Britteinsaarilta ja Keski-Euroopasta it\xc3\xa4\xc3\xa4n Aasian havumets\xc3\xa4vy\xc3\xb6hykkeen kautta Japaniin saakka. Pohjoismaissa mets\xc3\xa4nem\xc3\xa4\xc3\xa4 tavataan Suomessa, Ruotsissa ja Norjassa. Suomessa lajia on tavattu harvinaisena koko maassa etel\xc3\xa4rannikolta Pohjois-Lappiin ja sen havaintoja on kaikista eli\xc3\xb6maankunnista. Suuri osa Etel\xc3\xa4- ja Keski-Suomen havainnoista on kuitenkin vanhoja. Ep\xc3\xa4s\xc3\xa4\xc3\xa4nn\xc3\xb6llinen ja lyhyt kukinta vaikeuttaa mets\xc3\xa4nem\xc3\xa4n havainnointia, joten lajin nykytilaa Suomessa on vaikea arvioida.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nMets\xc3\xa4nem\xc3\xa4 viihtyy vanhoissa, varjoisissa, multavissa lehti- ja sekametsiss\xc3\xa4, puronvarsissa, l\xc3\xa4hteikk\xc3\xb6jen \xc3\xa4\xc3\xa4rell\xc3\xa4 sek\xc3\xa4 lehto- ja lettokorvissa. Pohjoisessa lajia tavataan my\xc3\xb6s tunturikoivikoissa.\n_START_SECTION_\nUhanalaisuus\n_START_PARAGRAPH_\nSuomessa mets\xc3\xa4nem\xc3\xa4 on uhanalaisuudeltaan vaarantunut.  Mets\xc3\xa4nem\xc3\xa4n elinymp\xc3\xa4rist\xc3\xb6j\xc3\xa4 uhkaavat erityisesti raskaat mets\xc3\xa4nhoitotoimet kuten avohakkuu ja auraus. My\xc3\xb6s mets\xc3\xa4nojitus voi kuivattaa kasvupaikkoja liikaa. Aikaisemmin laji k\xc3\xa4rsi pellonraivauksesta. _NEWLINE_Mets\xc3\xa4nem\xc3\xa4 on Suomessa rauhoitettu laji Ahvenanmaata lukuun ottamatta.  My\xc3\xb6s Ruotsissa se on rauhoitettu.'